**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2022. szeptember 5-i rendkívüli, nyílt képviselő-testületi üléséről***

**J E G Y Z Ő K Ö N Y V**

Készült: 2022. szeptember 5-én Kerecsend Község Önkormányzata Képviselő-testületének rendkívüli képviselő-testületi ülésén (Kerecsend, Fő u. 55., 16:00 óra)

**Az ülésen elfogadott döntések:**

|  |  |
| --- | --- |
| 76/2022. (IX.5.) határozat | Országos Pályaépítési Program (BM) – Együttműködési Megállapodásának elfogadása |
| 77/2022. (IX.5.) határozat | A szociális rászorultságtól függetlenül nyújtható támogatásokról szóló rendelet |
| 78/2022. (IX.5.) határozat | *„Mini bölcsőde kialakítása Kerecsenden”* című projekt(támogató okirat száma:PM/2002-2/2019.) keretében csoportszobai eszközbeszerzés tárgyában hozott döntés |

*A jegyzőkönyv 172- 177-ig számozott oldalt tartalmaz.*

***Jelen vannak:***

Sári László polgármester

dr. Szász Kata jegyző

Forgácsné Román Rita alpolgármester

Fónad István

Prokaj Milán

Nagy Ferenc

Burai József

*NAPIRENDEK*

1. Javaslat az Országos Pályaépítési Program (BM) - Együttműködési Megállapodás elfogadására

előadó: Sári László polgármester

1. Javaslat a szociális rászorultságtól függetlenül nyújtható támogatásokról szóló rendelet elfogadására

előadó: dr. Szász Kata

1. A *„Mini bölcsőde kialakítása Kerecsenden”* című projektkeretében csoportszobai eszközbeszerzéstárgyában beérkezett ajánlat tárgyalása

előadó: dr. Szász Kata

**Sári László polgármester**

Köszöntök mindenkit a rendkívüli testületi-ülésünkön. A kiküldött meghívó bővült még egy napirendi ponttal, erről kérnék egy formális szavazást.

A képviselő-testület elfogadta a kiküldött napirendet.

**1. napirendi pont**

**Sári László polgármester**

Elsőként a rekortan pályával kapcsolatban van egy elég félreértelmezhető szerződés, aminek több pontja az magyarázatra szorul. Nyilván az a verzió, amit én elfogadásra javaslok az az, hogy nem támogatjuk önrésszel az objektum létrejöttét. Ezzel kapcsolatban van-e kérdés?

**Forgácsné Román Rita alpolgármester**

Nekem ennyi lett volna, hogy önrész nélkül lehetséges-e?

**Sári László polgármester**

Nyilván ahogy megegyeztünk – bár ebbe most ilyen módon nem került bele a Málta – de tudomásom szerint a mi önrészünket ők fizetik.

**Forgácsné Román Rita alpolgármester**

A pálya méreteire vonatkozóan is csak pontozott részek vannak, erről lehet tudni valamit?

**Sári László polgármester**

Pontosan nem tudom, de kb. a sportparktól a Petőfi úti ház kerítéséig, de úgy hogy megmaradjon a sportpálya.

**Forgácsné Román Rita alpolgármester**

Akkor egy bejárattal lehet megközelíteni mindkét létesítményt.

**Sári László polgármester**

Akkor majd el kell gondolkodnunk nyitva tartásról is. A vagyongazdálkodásba be kell építeni, azt látjátok, hogy ez a mi vagyunk.

**dr. Szász Kata jegyző**

A karbantartás az önkormányzat feladata.

**Sári László polgármester**

Ha szándékos károkozásra lesz biztosításunk akkor nem lesz gond, meg ha megfelelő cipővel mennek rá, akkor sokáig rendbe lesz. Kérdés van-e még?

Amennyiben nincs akkor kérem szavazzunk! Tegye fel a kezét aki egyetért hogy együttműködjünk az MLSZ-el olyan formában, hogy önrésszel nem járulunk hozzá?

*A képviselő testület egyhangú szavazással (öt igen szavazattal) az alábbi határozatot fogadta el:*

**76/2022. (IX.05.) határozata**

Kerecsend Község Önkormányzatának Képviselő-testülete megtárgyalta és elfogadta az Országos Pályaépítési Program (BM) – Együttműködési Megállapodását, a B variáns döntési nyilatkozattal.

Határidő: szeptember 31.

Felelős: Sári László

**2. napirendi pont**

**dr. Szász Kata jegyző**

Kiegészítésre került az előző ülésen felvezetett szociális rászorultságtól függetlenül nyújtható új rendelet, így most már bekerült a beiskolázási támogatás mellé a tanulmányi támogatás is. Gyakorlatilag az előző éves pályázati felhívás feltételei vannak rendeleti formába foglalva.

**Prokaj Milán képviselő**

Le van írva, hogy a támogatás összege legfeljebb 20.000 Ft/fő. Nem lehetne valami keretösszeget megszabni, mint eddig? Eddig azt hiszem 600 000 Ft volt egy évbe. Arról volt ha szó ha látjuk a költségeinket.

**Sári László polgármester**

Október 15-ig lehet beadni, addigra az adóbevételeinket is látjuk.

A költségvetésbe valóban 600 000 Ft. van elfogadva.

**Prokaj Milán képviselő**

Lehet mégis 20 000 Ft. lesz a vége, de nem ez volt a jellemző.

**Forgácsné Román Rita alpolgármester**

Vagy még annyi se. Volt már 60-70 ezer forint volt 1-1 támogatott.

**dr. Szász Kata jegyző**

Néztem olyat is, hogy havi bontásba, hogy max. havi 6000 Ft. Itt én vettem egy lehetőséget és kerüljön megtárgyalásra.

**Prokaj Milán képviselő**

Én azt javaslom ne határozzunk meg konkrét összeget, vagy nem tudom. Eddig hogy volt?

**dr. Szász Kata jegyző**

Eddig pályázat formában volt, egy szabályzattal, de az nem lett határozattal sem elfogadva, én azért szerettem volna mindenképp rendeletbe.

**Prokaj Milán képviselő**

Akkor legyen a duplája, és abból lehet csökkenteni az összeget, 40 ezertől több nem hiszem hogy lesz, aztán meglátjuk.

**Sári László polgármester**

Van-e még kérdés ezzel kapcsolatban?

**dr. Szász Kata jegyző**

A beiskolázási támogatás határideje október 15., a tanulmányi támogatás beadása szeptermber 30. Ez így maradhat-e, vagy változtathatunk ezen is?

**Forgácsné Román Rita alpolgármester**

Ez is így elfogadható.

**Sári László polgármester**

Ha nincs már kérdés akkor szavazzunk!

Sári László igen

Forgácsné Román Rita igen

Fónad István igen

Prokaj Milán igen

Burai József igen

Nagy Ferenc igen

*A képviselő testület egyhangú név szerinti szavazással (öt igen szavazattal) az alábbi határozatot fogadta el:*

**77/2022. (VIII.23.) határozata**

Kerecsend Község Önkormányzatának Képviselő-testülete megtárgyalta és elfogadta A szociális rászorultságtól függetlenül nyújtható támogatásokról szóló rendeletet és a határozat melléklete szerinti szövegezéssel jóváhagyta.

Határidő: azonnal

Felelős: Sári László

**3. napirendi pont**

**Sári László polgármester**

Bekerült egy 3-as számú napirendi pontunk, ez még mindig a mini bölcsődével kapcsolatos eszközbeszerzésekkel kapcsolatos. A pályázat lezáráshoz, amit muszáj, azokat be kell szerezni.

**dr. Szász Kata jegyző**

Annyi kiegészítés, hogy 4 helyre lett kiküldve az ajánlatkérés és csak 1 helyről érkezett be, ez a HOR Zrt. Így a képviselő-testület vagy elfogadja a beérkezett árajánlatot, vagy húzhatja tovább még. Emellett még egy IKEA-s eszközbeszerzés is lesz.

**Forgácsné Román Rita alpolgármester**

Mekkora a keretösszeg, amit erre lehet fordítani?

**Sári László polgármester**

A jelenlegi költségek már nem azok, mint korábban, így ikeastól mindenestől még 1 millió forint, a használatbavételig.

**dr. Szász Kata jegyző**

Az IKEA beszerzés még 1,2 millió és a HOR Zrt ajánlata 1,6 millió.

**Sári László polgármester**

A parkolót ahogy terveztük nem fogadták úgy el, az udvaron kell kialakítani a parkolót.

**Fónad István képviselő**

A posta előtti parkolás az alternatíva lenne?

**Sári László polgármester**

Igen azért festettük fel. Tervezéskor még a saját területünk, a pavilon melletti részt gondoltuk volna, akkor ezt elfogadták, most már nem volt elfogadható. Maradt meg zúzalékunk, a szomszédos telek melletti ház mellé teszünk három parkolót, olyan távolságra hogy ne zavarjon.

**Prokaj Milán képviselő**

Fogadjuk el az ajánlatot, nem hiszem, hogy lesz jobb.

**Sári László polgármester**

Ha nincs más észrevétel akkor szavazhatunk?

*A képviselő testület egyhangú szavazással (öt igen szavazattal) az alábbi határozatot fogadta el:*

**78/2022. (IX.05.) határozata**

Kerecsend Község Önkormányzatának Képviselő-testülete ***„Mini bölcsőde kialakítása Kerecsenden”* című projekt** (támogató okirat száma:PM/2002-2/2019.) keretében csoportszobai eszközbeszerzés tárgyában lefolytatott beszerzési eljárásban a HOR Zrt-től rendeli meg az ajánlati felhívás szerinti eszközöket az alábbi – az ajánlattevővel egyeztetett – módosításokkal:

1. ágytároló szekrény helyett védőhuzat bölcsődei fektető ágyra

2. A Gyermeköltöző szekrény elkülönített cipőtároló lehetőséggel (6 személyes, 3 db) helyett felajánlott Flóra magas gyermeköltöző (4 db, 348.800 Ft) helyett Szivárvány gyermeköltöző (3 db 5 személyes) HOB006GP és Szivárvány gyermeköltöző (1 db 3 személyes) HOB006FC (összesen 347.827 Ft)

3. Műanyag mérleghinta (2 db 28.400 Ft) helyett fa mérleghinta (1 db 31.740 Ft)

4. Óriás padlópárna puha sarokba (1 db 59.790 Ft) helyett Óriás padlópárna puha sarokba (1 db 35.820 Ft)

A Képviselő-testület megbízza Sári László polgármestert, hogy gondoskodjon az ajánlati felhívás szerinti eszközök fenti módosítások figyelembevételével történő megrendeléséről a HOR Zrt-től 1.591.737 Ft (azaz egymillió-ötszázkilencvenegyezer-hétszázharminchét forint) beszerzési áron.

Határidő: 2022. szeptember 15.

Felelős: Sári László

**Sári László polgármester**

Más kérdés van-e? Ha nincs, akkor az ülést bezárom, köszönöm a mai munkát.

kmf.

Sári László dr. Szász Kata

polgármester jegyző